ຖ້າບໍ່ເຊັນ ຂໍ້ຕົກລົງ ສຫລ ຈະຖອນ ກຳລັງ ທັງໝົດ ຈາກ ອັຟການິສຖານ (ວີດີໂອ)
ທ່ານ​ນາງ Susan Rice ​​ກ່າວຕໍ່ທ່ານ Karzai ວ່າ ສຫລ ​ຈະ​​ຖອນ​ກອງ​ກໍາລັງ​ທັງ​ໝົດ ​​​ອອກ​ຈາກ​ອັຟກາ​ນິສຖານ ຫຼັງ​ປີ 2014 ຖ້າ​ທ່ານ ບໍ່​ຍອມ​ເຊັນ​ ຂໍ້ຕົກລົງ​ຄວາມ​ໝັ້ນຄົງ​.
ທີ່ປຶກສາດ້ານຄວາມໝັ້ນຄົງແຫ່ງຊາດຂອງສະຫະລັດ ທ່ານນາງ Susan Rice ໄດ້ບອກກັບປະທານາທິບໍດີອັຟການີສຖານ ທ່ານ Hamid Karzai ວ່າ ສະຫະລັດຈະຖອນກອງກໍາລັງທັງໝົດຂອງ ຕົນອອກຈາກປະເທດອັຟການິສຖານ ຫຼັງຈາກ ປີ 2014ຖ້າຫາກ ທ່ານປະຕິເສດບໍ່ຍອມເຊັນຂໍ້ຕົກລົງດ້ານຄວາມໝັ້ນຄົງກັບສະຫະ ລັດ ໃນລະຫວ່າງການພົບປະກັນ ທີ່ກຸງ Kabul ໃນວັນຈັນວານນີ້ ທ່ານ Karzai ໄດ້ບອກກັບທ່ານ ນາງ Rice ວ່າ ທ່ານຈະບໍ່ ຍອມອ່ອນຂໍ້ໃຫ້ ໃນການປະຕິເສດບໍ່ຍອມເຊັນຂໍ້ຕົກລົງດັ່ງກ່າວ ແລະ ເລືອກທີ່ຈະເລື່ອນເວລາອອກໄປ ໃຫ້ເປັນພາລະຂອງຜູ້ທີ່ ຈະຂຶ້ນມາກໍາອໍານາດ ຄົນຕໍ່ໄປ ແຕ່ແທນທີ່ ທ່ານ Karzai ກັບໄດ້ທຳການຮຽກຮ້ອງໃໝ່ຕ່າງໆ ທີ່ຮວມທັງ ການຄໍ້າປະກັນ ໃນອານາຄົດ ທີ່ກອງທັບສະຫະລັດຈະບໍ່ບຸກເຂົ້າໄປໃນບ້ານເຮືອນຂອງຊາວອັຟການີສຖານ ແລະວ່າ ໃຫ້ສະຫະລັດສະແດງຄວາມໝັ້ນໝາຍ ທີ່ຈະຊ່ອຍລິເລີ້ມການເຈລະຈາສັນຕິພາບ ກັບພວກ ກະບົດຕາລີບັນທີ່ຕົກຢູ່ໃນສະພາບບໍ່ໄປບໍ່ມານັ້ນຄືນໃໝ່ ທ່ານຍັງໄດ້ກ່າວຢໍ້າ ເຖິງຄວາມຮຽກຮ້ອງຂອງທ່ານ ທີ່ວ່າ ສະຫະລັດຈະຕ້ອງເຂົ້າມາກໍາກັບການເລືອກຕັ້ງຢ່າງ ເສລີແລະໂປ່ງໃສໃນອັຟການີສຖານ ໃນວັນທີ 5 ເດືອນເມສາ ປີໜ້ານີ້ ການພົບປະທີ່ວ່ານີ້ ມີຂຶ້ນໃນຂະນະທີ່ທ່ານນາງ Rice ຢ້ຽມຢາມທະຫານສະຫະລັດ ໃນການ ເດີນທາງໄປຢ້ຽມຢາມຕ່າງປະເທດເທື່ອທຳອິດ ໃນຖານະຫົວໜ້າທີ່ປຶກສາດ້ານຄວາມໝັ້ນຄົງ ແຫ່ງຊາດຂອງປະທານາທິບໍດີບາຣັກ ໂອບາມາ ໃນວັນອາທິດຜ່ານມາ ປະທານາທິບໍດີກາໄຊ ແມ່ນບໍ່ເອົາຫົວຊາຕໍ່ຄຳແນະນຳຂອງສະພາ Loya Jirga ໃຫ້ລົງນາມໃນທັນທີ ຕໍ່ຂໍ້ຕົກລົງຄວາມໝັ້ນຄົງສອງຝ່າຍສະບັບໃໝ່ກັບສະຫະລັດ